Merete Riisager vil have fraværet ned. Løsningen er ikke central registrering, mener elever og rektorer.

Danske gymnasie- og hf-elever er ikke i skole i 9,1 procent af tiden.

Det skriver Jyllands-Posten på baggrund af en opgørelse fra Undervisningsministeriet fra skoleåret 2017/2018.

Det gennemsnitlige fravær på 9,1 procent dækker over en stor spredning på fraværsprocenten på landets gymnasier.

I den ene ende ligger Mariagerfjord Gymnasium i Hobro, hvor eleverne har et gennemsnitligt fravær på 5,9 procent fravær. I den anden ende ligger Frederiksberg HF Kursus med et fravær på 21,1 procent.

- Fraværet er gennemsnitligt for højt, men det er også et udtryk for kæmpestore forskelle, siger undervisningsminister Merete Riisager til TV 2 News.

Hun ser gerne et gennemsnitligt fravær på omkring 7 procent.

- Alle de gymnasier, der ligger under 7 procent, har skabt en kultur, hvor der er god arbejdsmoral og en god ungekultur, når eleverne møder op alle de dage, de overhovedet kan, siger Riisager, hvorefter hun tilføjer:

- Andre gymnasier skal så have en snak om, hvordan de kan ændre rammerne, så fraværet kommer ned.

Hård kritik

Opgørelsen kommer efter, at der i efteråret 2018 indført en ny central registrering af fravær. De nye regler giver blandt andet 100 procent fravær, hvis eleven ikke møder op til timens begyndelse.

Hvorvidt registreringen har haft positiv eller negativ indvirkning på fraværsprocenten, kan ikke ses på de nye tal fra Undervisningsministeriet, da registreringen er kommet til efterfølgende.

Registreringen har mødt kritik både hos rektorer, lærere og elever i gymnasier og på hf-kurser.

Birgitte Vedersø, formand for Danske Gymnasier og rektor på Gefion Gymnasium i København, mener ikke, at den stramme protokolføring vil føre til lavere fravær.

- Det bør være op til den enkelte skole at finde instrumenterne, siger Birgitte Vedersø til Jyllands-Posten.

Hun vil ikke kommentere, hvorvidt 9,1 procent er en høj eller lav fraværsprocent.

Elever ikke begejstrede

Formanden for Danske Gymnasieelevers Sammenslutning, Malte Sauerland-Paulsen, er heller ikke begejstret for den nye registrering.

- Man får ikke folk i skole ved at sanktionere dem hårdere ved fravær. Man får folk i skole ved at give dem en bæredygtig vejledning og lytte til dem, hvorfor de ikke har været i skole, siger han.

Ministeren afviser kritikken og understreger, at målet med registreringen er mere åbenhed og en sammenligning skolerne imellem.

Nedenfor kan du se de gymnasier, HF-kurser og VUC-centre med mest og mindst fravær.

De 10 gymnasier og HF-kurser med mindst fravær

Mariagerfjord Gymnasium - 5,9 procent Bjerringbro Gymnasium - 6,1 procent Vesthimmerlands Gymnasium og HF - 6,1 procent Herning Gymnasium - 6,2 procent Morsø Gymnasium - 6,2 procent Silkeborg Gymnasium - 6,3 procent Vestfyns Gymnasium - 6,3 procent Midtfyns Gymnasium - 6,5 procent Viborg Katedralskole - 6,5 procent Ringkjøbing Gymnasium - 6,5 procent

De 10 gymnasier og HF-kurser med mest fravær

Frederiksberg HF-Kursus - 21,1 procent Gentofte HF - 19,0 procent Høje Taastrup Private Gymnasium - 18,0 procent HF-Centret Efterslægten - 17,9 procent Århus Akademi - 17,5 procent Københavns Private Gymnasium - 17,1 procent Herlev Gymnasium og HF - 12,1 procent Københavns åbne Gymnasium - 12,1 procent Sønderborg Statsskole - 11,9 procent Niels Steensens Gymnaisum - 11,9 procent

De 5 voksenuddannelsescentre med mindst fravær

VUC Vest - 13,0 procent VUC Aarhus - 15,5 procent Herning HF og VUC - 17,8 procent Randers HF & VUC - 18,4 procent VUC Storstrøm - 18,5 procent

De 5 voksenuddannelsescentre med mest fravær

HF & VUC København Syd - 32,0 procent Vestegnen HF & VUC - 30,9 procent VUC Roskilde - 28,8 procent VUC Vestsjælland Syd - 28,6 procent Thy-Mors HF & VUC - 24,0 procent

Opdateret 19.3.2019: Egå Gymnasium er fjernet fra listen over gymnasier og HF-kurser med mest fravær efter Undervisningsministeriet har opdateret listen.